Ke oslaa ba a, Yehowa Odasefohi toɔ blɔ nya amlɔ nɔuu nɛ a yeɔ bua nihi nɛ oslaa a ba a nɔ ɔ. Mɔde nɛ wa bɔɔ kɛ peeɔ jã a tsɔɔ kaa wa ngɛ suɔmi nitsɛnitsɛ kɛ ha wa sibi. (Yohane 13:34, 35; 1 Yohane 3:17, 18) Mɛni blɔhi a nɔ nɛ wa guɔ kɛ yeɔ bua wa nyɛmimɛ?
Waa kɛ sika yeɔ bua. Benɛ hwɔ ngua ko ba Yudea a, Kristofohi nɛ a ngɛ Antiokia a mane sika kɛ ya ye bua a nyɛmimɛ Kristofohi nɛ a ngɛ Yudea a. (Bɔfo Ɔmɛ A Ní Tsumi 11:27-30) Jã nɔuu kɛ̃ nɛ ke wa ná le kaa wa nyɛmimɛ nɛ a ngɛ ma kpahi a nɔ kɛ si himi nɛ mi wa ngɛ kpee ɔ, waa kɛ sika maneɔ kɛ guɔ asafohi nɛ wa ngɛ mi ɔ a nɔ nɛ a kɛ tsuɔ wa nyɛmimɛ nɛ e hia mɛ ɔ a he lo nya hiami níhi a he ní kɛ haa mɛ.
Wa tsuɔ nɔ́ pɔtɛɛ nɛ hia mɛ ɔ he ní ha mɛ. Asafo mi nikɔtɔmahi nɛ ngɛ he nɛ oslaa a ba ngɛ ɔ bɔɔ mɔde kaa a ma hla asafo mi no tsuaa asafo mi no nɛ oslaa ba e nɔ ɔ, nɛ a ye bua lɛ. Yemi kɛ buami kuu hyɛɛ nɛ a haa wa nyɛmimɛ ɔmɛ niye ní, nyu nɛ mi tsɔ, he hami níhi, hwɔ he, nɛ a yeɔ bua mɛ ngɛ hiɔ tsami blɔ fa mi. Odasefohi babauu nɛ a le nine nya ní tsumihi kɛ a he haa faa nɛ a kɛ mɛ nitsɛmɛ a sika hiaa blɔ nɛ a ya yeɔ bua nihi nɛ oslaa ná mɛ, aloo a ya dlaa wehi kɛ Matsɛ Yemi Asahi nɛ a puɛ. Kake peemi nɛ ngɛ wa kpɛti kaa asafo, kɛ kake nɛ wa peeɔ kɛ tsuɔ níhi a he ní ɔ yeɔ bua wɔ nɛ wa toɔ níhi nɛ hia kɛ ní tsuli a he blɔ nya oya ngɛ fimi behi a mi. E ngɛ mi kaa wa yeɔ bua "nihi nɛ waa kɛ mɛ hɛɛ hemi kɛ yemi kake ɔ" mohu lɛɛ, se wa yeɔ bua nihi nɛ a ngɛ jami kpahi a mi ɔ hulɔ, ke e he hia kaa waa pee jã.
Waa kɛ Ngmami ɔ yeɔ bua mɛ nɛ wa woɔ a bua. Nɔ́ nɛ nihi nɛ oslaa ba a nɔ hia titli ji bua womi. Ngɛ behi kaa kikɛ ɔ mi ɔ, Yehowa nɛ ji "Mawu nɛ woɔ nɔ bua ngɛ nɔ́ tsuaa nɔ́ mi" ɔ woɔ wɔ he wami. (2 Korinto Bi 1:3, 4) Waa kɛ bua jɔmi deɔ nihi nɛ a hao ɔ Baiblo ɔ mi si womi ɔmɛ, nɛ wa maa nɔ mi kɛ haa mɛ kaa e be kɛe nɛ Mawu Matsɛ Yemi ɔ maa po níhi tsuo nɛ kɛ piimi kɛ nɔ́ nami baa a se.
Mɛni he je nɛ Odasefohi nyɛɔ nɛ a toɔ níhi a he blɔ nya mla kɛ ya yeɔ bua nihi nɛ oslaa ba a nɔ ɔ?
Mɛni Ngmami ɔ mi munyuhi nɛ́ woɔ nɔ bua wa ma nyɛ maa tu kɛ tsɔɔ nihi nɛ oslaa ba a nɔ nɛ a je mi slɔkee ɔ?